**Škola i ovako i onako**

Nikada nisam mislila da ću pomisliti, a kamoli izgovoriti: „Fali mi škola! Možete li to zamisliti?“ Svi koji ste išli u školu, ili ste još đaci, jeste li kada to rekli! Ili primjerice: „Volim školu i sretna sam u njoj!“

Ali, kada se prošle godine u veljači pojavio do tada nepoznati virus i pomalo zaustavio dotadašnji normalan život, nitko nije mogao ni zamisliti što će se događati.

U početku mi bilo fora. Nema jutarnjeg buđenja, maminim umilnim ili tatinim malo manje umilnim glasom. Mogu si složiti sendvič ili jesti pahuljice dok rješavam matematiku, engleski, geografiju, kemiju…. A tek Tjelesni… Fora mi je bila kada nam je učitelj rekao kako moramo koristiti aplikaciju Strava za odrađivanje nastave i slanje zadataka. Uf, ja i sport! Ni u ludilu! Najveći domet što se tiče sporta je odlazak u Zagreb na doček naših srebrnih nogometaša! Sigurno se svi sjećate toga?!

A onda? Pa… Poneka pogledana utakmica na televiziji. I to je to! Od mene dosta! Nemojte misliti da ja ne volim tjelesne aktivnosti. Obožavam šetnje s prijateljicama, obožavam hodanje po obližnjim brdima, ali da sam neki zagriženi fan zdravog života i vježbanja, ne, to nisam!

Ili na primjer, povijest. Nisam baš jaka s datumima. Učiteljica povijesti mi svaki put kada odgovaram povijest i trebam reći godinu nekog značajnog događaja kaže: „Antea, pa kako baš nikada ne znaš nijednu godinu. To su bitni podatci iz nacionalne i svjetske povijesti! A ti samo stojiš i gledaš, kao da će se nekim čudom na mom čelu ispisati godina!“

A sada mi super ide povijest! Mobitel pred sebe, laptop uključen i datumi sami iskaču, sve točno! Hm, pa nije ni tako loše! U školi bi bilo puno teže.

Najgore je što sam zatvorena u kući!

Nedostaju mi stvarni prijatelji, badava sva tehnologija!

A onda svaki dan slušam na vijestima, prva vijest u svim informativnim emisijama, na svim programima: „PORAST BROJA NOVOZARAŽENIH, NOVE CRNE BROJKE, NOVI SIPTOMI KORONAVIRUSA – JEDAN OD NJIH UMOR...“ Tko zna, možda ja uopće onda nisam umorna od online škole, sigurno je to korona. „U Hrvatskoj danas 524 novozaraženih, 25 preminulih.“ Sutradan: 3021 novozaražena osoba, preminulo 67.“ DOKLE?!

Ne mogu više! Ako smo svi savjesni, odgovorni, pridržavamo se mjera, otkud dolaze toliki zaraženi?

Pa dajte ljudi, pođimo svatko od sebe! Evo, izumili su i cijepivo! Počinju cijepljenja! Neki su za, neki su protiv. Ja još nemam jasan stav. Iako, moja mama kaže kako ja otkad sam se rodila, imam svoj stav. Možda!

A ja? Ja sam samo obična tinejđerica koja želi svoj stari život natrag! Želim druženja, kave sa prijateljima i odlaske u prirodu bez ikakve distance!

I znam da moram biti razumna, savjesna, strpljiva. Jer, svi me uvjeravaju da starog više nema, sad je „novo normalno“ i trebam se prilagoditi i prihvatiti to.

Ok, nema problema, prilagodit ću se!

Pa zar je to problem za jednu petnaestogodišnjakinju?

Sva sam od tolerancije i strpljenja! Vidjet ćete!